Foto’s: Bok uit riool geredReddingswerkers en lede van die gemeenskap het Dinsdag gespook om ’n duiker uit ’n mangat te red (Foto: IPSS Medical Rescue) Reddingswerkers en lede van die gemeenskap het Dinsdag gespook om ’n duiker uit ’n mangat op ŉ oop perseel in Sandfields, KwaZulu-Natal, te red. Die bok het glo in die gat geval en kon nie weer sy pad uit vind nie. Volgens Prem Balram, woordvoerder van Reaction Unit South Africa (Rusa), het Rusa die oggend ŉ oproep van ŉ lid van die gemeenskap ontvang oor die bok wat in ŉ mangat in Krishnapuri-weg in Sandfields geval het. Die persoon het die bok in die gat gewaar terwyl hy op die perseel gestap het. ŉ Reddingswerker van die polisie se honde-eenheid is in die gat laat afsak om die duiker te bevry (Foto: Rusa) “Reaksiebeamptes is na die perseel gestuur en het by hul aankoms die duiker in die gat gevind. Die gat was ongeveer 1,5 meter diep en gedeeltelik gevul met menslike ontlasting,” het Balram gesê. Die polisie in Umhlali se honde-eenheid en IPSS Medical Rescue-nooddienste het kort daarna op die toneel aangekom om hand by te sit met die reddingspoging. ŉ Reddingswerker van die polisie se honde-eenheid is in die gat laat afsak om die duiker te bevry. Die duiker was ongedeerd en is in ŉ nabygeleë veld vrygelaat.